### NN 127/2024 (4.11.2024.), Obvezatne upute broj LS III i LN III o imenovanju članova proširenih sastava izbornih povjerenstava za provedbu prijevremenih izbora za članove Općinskog vijeća Općine Otok i općinskog načelnika Općine Otok

DRŽAVNO IZBORNO POVJERENSTVO REPUBLIKE HRVATSKE

2116

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 4. studenoga 2024. donijelo je

OBVEZATNE UPUTE
 BROJ LS III I LN III

O IMENOVANJU ČLANOVA PROŠIRENIH SASTAVA IZBORNIH POVJERENSTAVA ZA PROVEDBU PRIJEVREMENIH IZBORA ZA ČLANOVE OPĆINSKOG VIJEĆA OPĆINE OTOK I OPĆINSKOG NAČELNIKA OPĆINE OTOK

1. Članovi proširenih sastava izbornih povjerenstava imenuju se u roku od osam dana od stupanja na snagu odluke o raspisivanju prijevremenih izbora, dakle najkasnije 15. studenoga 2024.

Državno izborno povjerenstvo imenuje članove proširenog sastava Županijskog izbornog povjerenstva Splitsko-dalmatinske županije (dalje: Županijsko izborno povjerenstvo).

Županijsko izborno povjerenstvo imenuje članove proširenog sastava Općinskog izbornog povjerenstva Općine Otok (dalje: Općinsko izborno povjerenstvo).

Članovi proširenih sastava izbornih povjerenstava ne smiju biti kandidati na izborima koje provode.

Članovi proširenog sastava Županijskog izbornog povjerenstva predstavljaju političke stranke zastupljene u Županijskoj skupštini Splitsko-dalmatinske županije (dalje: Županijska skupština) na dan stupanja na snagu Odluke Vlade Republike Hrvatske o raspisivanju prijevremenih izbora za članove Općinskog vijeća Općine Otok i općinskog načelnika Općine Otok, klasa: 022-03/24-04/395, urbroj: 50301-04/32-24-2 od 31. listopada 2024., dakle na dan 7. studenoga 2024., na način da tri člana proširenog sastava predstavljaju većinske, a tri oporbene političke stranke.

Članovi proširenog sastava Općinskog izbornog povjerenstva predstavljaju političke stranke zastupljene u Općinskom vijeću Općine Otok (dalje: Općinsko vijeće) na dan stupanja na snagu Rješenja Vlade Republike Hrvatske o istovremenom raspuštanju Općinskog vijeća Općine Otok i razrješenju općinskog načelnika Općine Otok, klasa: 022-03/24-09/05, urbroj: 50301-04/32-24-2 od 16. listopada 2024. (dalje: Rješenje), dakle na dan 16. listopada 2024., na način da tri člana proširenog sastava predstavljaju većinske, a tri oporbene političke stranke.

Podatke o većinskim i oporbenim političkim strankama zastupljenim u Županijskoj skupštini, Državnom izbornom povjerenstvu dostavlja nadležno tijelo Splitsko-dalmatinske županije.

Podatke o većinskim i oporbenim političkim strankama zastupljenim u Općinskom vijeću na dan stupanja na snagu Rješenja, Županijskom izbornom povjerenstvu dostavlja nadležno tijelo Općine Otok.

Ako u dostavljenim podacima o stranačkom sastavu Županijske skupštine, odnosno o sastavu Općinskog vijeća nije naznačeno koje su političke stranke većinske, a koje oporbene, Državno izborno povjerenstvo, odnosno Županijsko izborno povjerenstvo će zatražiti od političkih stranaka koje participiraju u Županijskoj skupštini, odnosno koje su participirale u Općinskom vijeću na dan stupanja na snagu Rješenja da se same o tome bez odgode očituju. Državno izborno povjerenstvo, odnosno Županijsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove proširenog sastava Županijskog izbornog povjerenstva, odnosno članove proširenog sastava Općinskog izbornog povjerenstva.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova proširenog sastava izbornog povjerenstva.

Ako se pojedine grupacije političkih stranaka, ovlaštene za predlaganje članova proširenih sastava, ne mogu dogovoriti o rasporedu svojih predstavnika u proširenom sastavu izbornog povjerenstva, njihov raspored odredit će nadležno izborno povjerenstvo ždrijebom na način da će predstavnike političkih stranaka u proširenom sastavu tako rasporediti da pojedina stranka bude zastupljena u najvećem mogućem broju u povjerenstvu s obzirom na ukupni broj svojih predstavnika u predstavničkom tijelu.

2. Ove Obvezatne upute objavit će se u »Narodnim novinama«, a stupaju na snagu 7. studenoga 2024.

3. Ove Obvezatne upute objavljuju se i na mrežnoj stranici Držav­nog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/24-01/44
 Urbroj: 507-03/04-24-5
 Zagreb, 4. studenoga 2024.

Predsjednik
 mr. sc. Radovan Dobronić, v. r.